Akademický senát STU

27.06.2016

BOD

**Návrh rozpočtu STU na rok 2016**

Predkladá: **prof.Ing. Robert Redhammer, PhD.**

rektor

Vypracoval: **Ing. Dušan Faktor, PhD.**

kvestor

Zdôvodnenie: Schválenie rozpočtu STU

Návrh uznesenia: Akademický Senát STU schvaľuje návrh rozpočtu STU na rok 2016

1. bez pripomienok
2. s pripomienkami

# Návrh rozpočtu STU na rok 2016

V súlade s § 16 ods. (1) Zákona o VŠ návrh rozpočtu pozostáva z nákladov a výnosov, je spracovaný v štruktúre Výkazu ziskov a strát osobitne za okruh hlavnej činnosti, osobitne za okruh ekonomickej činnosti za STU a je vypracovaný podľa jednotlivých súčastí STU.

Návrh rozpočtu STU na rok 2016 vychádza z návrhov rozpočtov jednotlivých súčastí STU – fakúlt, univerzitných pracovísk a účelových zariadení STU. Pri zostavovaní návrhu rozpočtu sa vychádzalo z potreby zabezpečiť nutné náklady jednotlivých súčastí a náklady, ktoré vzniknú realizovaním výdavkov, ktoré vyplývajú z účelovo určených finančných prostriedkov pridelených dotačnou zmluvou zo ŠR. Pri plánovaní nákladov bol zohľadnený predpokladaný objem mimodotačných prostriedkov. Okrem toho boli zohľadnené aj náklady na opravy budov,  na ktoré boli z úrovne STU vyčlenené finančné prostriedky pri rozpise dotácie na rok 2016.

STU na rok 2016 plánuje kladný hospodársky výsledok pred zdanením vo výške 354 565 €. Na okruhu hlavnej činnosti sa plánuje záporný výsledok vo výške 960 631 €, na okruhu ekonomickej činnosti zdaňovanej kladný vo výške 1 315 196 €.

Všetky súčasti STU plánujú kladný hospodársky výsledok, okrem Rektorátu, ktorého záporný výsledok ovplyvňujú odpisy, ktoré nie sú kryté výnosmi. Jedná sa o odpisy budov, ktoré STU boli zverené v roku 2002 a na ktoré nebol pridelený zdroj krytia a tiež odpisy majetku, ktorý bol obstaraný z vlastných zdrojov prostredníctvom fondu reprodukcie. Plánovaný záporný výsledok hospodárenia je vo výške 233 326 €, z toho na hlavnej činnosti mínus 469 104 €, na ekonomickej zdaňovanej činnosti plus 235 778 €.

**Celkové náklady** STU (bez dane z príjmu) sú plánované vo výške 102 969 531 €. V rámci hlavnej činnosti 95 544 914 €, v rámci ekonomickej činnosti zdaňovanej 7 424 617 €.

Z hľadiska štruktúry nákladov najväčšie podiely na nákladoch tvoria:

* osobné náklady (mzdové a sociálne náklady) vo výške 50 749 313 € - podiel 49,29%,
* odpisy vo výške 14 469 790 € – podiel 14,05% (nefinančný náklad). Nárast odpisov oproti minulému roku o 2 246 671 € súvisí so zaradením majetku nakúpeného prostredníctvom projektov financovaných zo štrukturálnych fondov na konci predchádzajúceho roka,
* iné ostatné náklady vo výške 7 723 700  € - podiel 7,5%, kde najväčšiu časť (takmer ¾) tvoria náklady na štipendiá doktorandov, patria sem aj náklady na mobilitu študentov, poistné a pod.,
* náklady na energie vo výške 6 810 474 € - podiel 6,61%. Nárast spotreby energie oproti minulému roku o 1 243 664 € súvisí s využívaním moderných, avšak energeticky náročných prístrojov a zariadení, ktoré boli nakúpené v rámci STU z projektov financovaných zo ŠF.
* náklady na rôzne služby – výkony spojov (telekomunikácie, poštovné), odvoz odpadov, vložné na konferencie, inzercia, atď. vo výške 7 296 714 € – podiel 7,09 %
* nezanedbateľnú položku tvoria opravy a udržiavanie majetku STU, na ktoré v roku 2016 predpokladáme vynaložiť 5 498 879 €. Výška nákladov je ovplyvnená snahou STU odstrániť havarijný stav budov a s opravami športovísk v súvislosti s organizovaním Letnej univerziády v roku 2016.

**Celkové výnosy** (pred zdanením) sú plánované vo výške **103 324 095 €**. Výnosy z hlavnej činnosti tvoria 94 584 282 €, výnosy z ekonomickej činnosti 8 739 813 €.

Najväčšiu časť tvoria výnosy z dotácie vo výške 82 622 701 € t.j. 79,96 %, zostávajúcu časť výnosov na hlavnej činnosti 11 961 581 € (11,58 %) tvoria vlastné výnosy. Výnosy z ekonomickej činnosti sú plánované vo výške 8 739 813 €.

Pri plánovaní výnosov z dotácie bolo uvažované nielen s dotáciou na bežné výdavky z roku 2016, ale aj s dotáciou, ktorá nebola minutá v predchádzajúcich obdobiach, s dotáciou v rámci realizovaných projektov a tiež pokrytie dotačných odpisov z kapitálovej dotácie získanej v predchádzajúcich obdobiach.

Významnú položku tvorí aj výnos z predaja budovy na Rázusovej ulici v Trnave vo výške 1 011 000 €.

Z hľadiska štruktúry vlastných výnosov a podielu na celkových výnosoch sú plánované:

* výnosy z predaja služieb vo výške 10 304 785 €, t.j. 9,97% z celkového objemu výnosov
* ostatné výnosy vo výške 6  091 431 €, t.j. 5,9 %, z celkového objemu výnosov
* výnosy z prenájmu majetku sú plánované vo výške 1 345 563 €, t.j. 1,3%, z celkového objemu výnosov
* výnosy z použitia fondov 639 000 €, t.j 0,62%. z celkového objemu výnosov

Pri použití fondov sa neplánovalo s použitím rezervného fondu

Pri plánovaní výnosov z prenájmov nehnuteľností, sa vychádzalo z predpokladu, že celkové výnosy za prenájom budú medzi R-STU a súčasti rozdelené nasledovne:

1) prenájom priestorov na fakultách a rektoráte:

70% výnosov prináleží fakultám a rektorátu

30% výnosov zostane v účtovníctve na R-STU ako celouniverzitné výnosy

2) prenájom priestorov v ÚZ ŠDaJ a ÚZ Gabčíkovo

80% výnosov prináleží ÚZ ŠDaJ a ÚZ Gabčíkovo

20% výnosov zostane v účtovníctve na R-STU ako celouniverzitné výnosy.

(rovnakým mechanizmom budú prerozdelené aj skutočne prijaté finančné prostriedky za prenájom nehnuteľností).

Finančné prostriedky získané prenájmom nebytových priestorov, ktoré zostávajú na spoločnom účte STU sa primerane použijú na finančné krytie univerzitných výdavkov nezabezpečených dotáciou (univerzitné výdavky, UZ Gabčíkovo, UZ Technik a CAŠ).

Prílohy- tabuľky:

1. Návrh rozpočtu STU na rok 2016

2. Návrh rozpočtu STU na rok 2016 – Náklady, výnosy, hospodársky výsledok podľa súčastí

3. Návrh rozpočtu STU na rok 2016– Náklady a výnosy (účty) podľa súčastí